|  |  |
| --- | --- |
|  | **РЕПУБЛИКА БЪЛГАРИЯ**Министерство на здравеопазванетоРегионална здравна инспекция-Добрич  |

**БРОЙ №29/15.10.2019 г.**

**СЪОБЩЕНИЕ ЗА МЕДИИТЕ**

ЛИЦЕ ЗА КОНТАКТИ

 Д-р Д. Иванова - Дирекция НЗБ

 Тел. 058/655531

**ДО МЕДИИ**

**Относно:** Национална програма за подобряване на ваксинопрофилактиката на сезонния грип, 2019г-2022г.

С решение № 6 от 10.01.2019г. на Министерския съвет е приетаНационална програма за подобряване на ваксинопрофилактиката на сезонния грип, 2019г. - 2022г.

В България ежегодните грипни епидемии са сериозен здравен и финансов проблем. Заболяванията от грип са съсредоточени основно в рамките на 3 - 4 седмици. През тези седмици средната заболяемост за страната достига до над 300 на 10 000 население, което означава, че в периода на епидемичния подем са преболедували не по-малко от 250 000 - 300 000 души. Само в областните градове всяка година възникват средно около 1 400 000 до 1 600 000 случая на остри респираторни заболявания (ОРЗ) и грип.

Грипът се проявява във всички възрастови групи, от по - леки до тежки състояния и смърт. Най-висока е смъртността при хората над 65г. като достига до 90% от смъртните случаи, предимно при лица с придружаващи заболявания.

Много от случаите на грип и свързаните с него тежки усложнения и смърт могат да бъдат предотвратени посредством ваксинопрофилактиката. При здрави хора грипните ваксини може да предотвратят 70% до 90% от заболяванията от грип. При хората в напреднала възраст ваксината намалява тежкото протичане и усложнения до 60%, а смъртните случаи с 80%.

В България имунизационният обхват с грипни ваксини е нисък, като за периода 2012-2017г. средният обхват в страната е едва 2,4 на 100 души (2,17 - 2,61%). Тези изчисления са направени на базата на извършени продажби, а не на реално приложени дози, които вероятно са по-малко. Към момента грипните ваксини се закупуват от пациента и се прилагат срещу заплащане като препоръчителна имунизация.

С приемане на Националната програма за подобряване на ваксинопрофилактиката на сезонния грип се цели чрез повишаване на имунизационния обхват при възрастни, навършили 65г., да се снижи заболяемостта и смъртността от сезонен грип и от усложненията, свързани с грипа, както и да се повиши информираността на населението за риска от грип и свързаните с него усложнения и начините на предпазване.

Една от основните дейности на програмата е осигуряването с публични средства на ваксини срещу сезонен грип за обхващане на лица от целевата група с основни изпълнители лечебните заведения за първична извънболнична медицинска помощ.

За целта са изготвени и одобрени от Министерство на здравеопазването и Националната здравноосигурителна каса „Указания относно реда за предписване, отпускане, отчитане и заплащане на ваксините срещу сезонния грип, осигуряващи изпълнението на Националната програма за подобряване на ваксинопрофилактиката на сезонния грип, 2019-2022г.“, които определят реда за осигуряване, предписване, отпускане, получаване, отчитане и заплащане на ваксините срещу сезонен грип и дейностите по прилагането им. Същите са публикувани на интернет страницата на НЗОК.

Предвидено е имунизацията с грипни ваксини да се провежда през периода октомври - декември от общопрактикуващите лекари на лица на и над 65г. ежегодно за периода на действие на програмата.

Целта за първата година от влизане в действие на Програмата е да се постигне 10 % имунизационен обхват, който да се повишава плавно всяка следваща година от действието на Програмата, като през 2022 г. се постигне 25% обхват на целевата група.

Напомняме, че всяка ваксина се поставя след преценка на здравословното състояние на лицето и липсата на противопоказания. Общопрактикуващият лекар е този, който познава лицата от пациентската си листа и техните придружаващи заболявания. Той е и изпълнителят на Националната програма и има професионалната компетентност да препоръча имунизация с противогрипна ваксина.

**Д-Р СВЕТЛА АНГЕЛОВА**

 ***Директор на Регионална здравна инспекция - Добрич***а М

арева: